**INTERVJU S UMJETNICOM TANJOM VUJASINOVIĆ**

Tanja Vujasinović je suvremena umjetnica koja je rođena 1974. godine u Zagrebu. Trenutno živi u Zagrebu, te radi kao asistentica na zagrebačkoj Akademiji likovnih umjetnosti.

**1. Recite nam o svojim početcima. Jeste li u ranoj dobi pokazivali nadarenost za umjetnost? Imate li u obitelji umjetnika? Što ste najviše voljeli izrađivati u djetinjstvu, čime ste se najviše voljeli baviti?**

Imala sam sreću da je moj stariji brat, koji je kasnije studirao arhitekturu, bio talentiran i zainteresiran za likovno izražavanje, pa je doma donosio razne materijale. Tako sam već s desetak godina bila u mogućnosti isprobati neke tehnike koje nisu uobičajene za dječje likovno izražavanje poput akrilnih i uljanih boja, ugljena i gline. Voljela sam kao mala modelirati u plastelinu, no u usporedbi s plastelinom i glinemolom u glini je puno lakše modelirati, tako da sam s glinom otkrila silne mogućnosti izrade. U šestom osnovne već sam znala da želim studirati kiparstvo. Tada sam već naveliko modelirala figurice u glini i izrađivala nakit od keramike i glinemola (i prodavala ga u školi☺).

**2. Tko je "otkrio" Vaš talent? Imate li uza sebe podršku i poticaj obitelji? Kako se njima sviđaju vaši radovi?**

“Otkrila” sam svoj talent nakon što sam uz glinu prepoznala svoju ljubav prema modeliranju, ali uža i šira obitelj uvijek su mi bili podrška. Roditelji mi nisu ni pokušali sugerirati da studiram nešto “korisno”. I dan danas doma su izloženi neki moji radovi s Akademije, a tete ponosno čuvaju neki mali portret koji sam radila još u osnovnoj školi. Mislim da je za umjetnika važna podrška obitelji, pogotovo danas kad je sve manje razumijevanja u društvu za takav izbor zanimanja, a većina je usmjerena ka komercijalnim zanimanjima.

**3. Imate li nekih drugih talenata, interesa? Čime se još volite baviti, što radite u slobodno vrijeme? Kako biste se opisali, kakva ste osoba?**

Drugi moj veliki interes bio je glazba. Završila sam srednju glazbenu, instrument flauta i to mi je bila najveća dvojba oko izbora fakulteta – razmišljala sam studirati kompoziciju na Muzičkoj akademiji, ali kiparstvo je ipak prevladalo.

U zadnje vrijeme radim nekoliko poslova, tako da nemam baš slobodnog vremena, ali kad ga nađem, volim otići na izlete u prirodu, planinariti, voziti se biciklom, skijati, družiti se s prijateljima, putovati… Nezahvalno je sam sebe opisivati, ali ako baš moram, rekla bih da sam dinamična osoba.

**4. Možete li nam reći nešto o svojem školovanju, koju srednju školu i koji fakultet ste pohađali?**

Mnogi su očekivali da ću upisati Školu za primijenjenu umjetnost, ali ja sam željela dobiti šire znanje, tako da sam upisala gimnaziju. Osim VII. gimnazije u Zagrebu završila sam i srednju glazbenu školu, a nakon toga kiparstvo na Akademiji likovnih umjetnosti u Zagrebu. U to je vrijeme na Akademiji fokus bio više na izobrazbi tehnika – crtanja i modeliranja, a ja sam željela više naučiti i o suvremenoj umjetnosti, tako da sam nakon Zagreba završila i Magisterij iz vizualnih umjetnosti na Central Saint Martins College of Art u Londonu.

**5. Kojim se sve granama umjetnosti bavite? Postoji li nešto što volite najviše raditi ili se svime bavite podjednako?**

Danas se sve više gubi granica između likovnih grana i medija, najbitnija je ideja koju umjetnik svojim radom želi prenijeti. Izbor medija tako u mom radu uvijek ovisi o početnoj ideji. Najčešće radim multimedijalne instalacije u kombinacijama skulpture, videa i zvuka.

**6. Koliko se Vaš rad mijenjao tijekom godina? Što je utjecalo na to? Je li se vaš rad bitno mijenjao ili je ostao konzistentan?**

Rekla bih da je rad idejno ostao konzistentan, ali se formalno mijenjao kroz medije. Nakon Akademije više sam bila sklona skulpturi i velikim formatima, danas više naginjem novim medijima. Ako se dugo godina bavite umjetnošću prirodno je i poželjno da se rad mijenja i razvija, jer se i vi sami mijenjate, razvijate i učite.

**7. Gdje pronalazite inspiraciju za svoje radove?**

U društvenim situacijama i nekim svojim osobnim preokupacijama. Mislim da je bitno da umjetnik bude iskren prema sebi i da se bavi temama koje ga se doista na nekoj razini tiču. Naravno, ima umjetnika koji se bave nekom temom zato što je „in“, ali to se uvijek na kraju osjeti u radu.

**8. Postoje li trenutci kada imate veliku želju da nešto napravite ili kada nemate volje za rad?**

Naravno. Kad je ideja dovoljno jasna i kad ti se čini jako važno da rad izvedeš, puno je veći radni elan.

**9. Postoje li neki materijali i tehnike koje volite koristiti više od drugih?**

Kao što sam već navela, sve ovisi o početnom konceptu, tako da sam do sad stvarno radila s najrazličitijim materijalima - od gipsa, kamena, ogledala, pleksiglasa, olova... do povrća, žitarica, svjetla, zvuka i vode.

**10. Kako stvaranje utječe na Vas? Kako se osjećate prije nego što nešto napravite, kada nešto radite i kada ste napravili nešto? Koji vam je najdraži dio stvaranja?**

Prije i za vrijeme stvaranja prisutan je određeni nemir koji te tjera da kroz proces pročišćavaš i oblikuješ krajnji rezultat u konceptu i formi. Nakon što dovršim rad, više mi nije toliko zanimljiv, puno je intenzivnije stvaranje od gotovog rada. Rad je dalje namijenjen publici i javnosti, a ti se okrećeš novom radu.

**11. Postoji li neko djelo ili djela koja su vam posebno draga? Kakva to djela imaju značenje za vas?**

Umjesto konkretnih djela, puno mi je lakše izdvojiti umjetnike koji su mi interesantni.

**12. Koji umjetnici i koja razdoblja u umjetnosti Vas inspiriraju?**

Inspirira me najviše suvremena umjetnost, jer je aktualna danas - odražava današnje društvo i s njom se možemo najbolje poistovjetiti. Potiče nas na razmišljanje i preispitivanje društva i nas samih. Konkretno, jako su mi inspirativni umjetnici Pierre Huyghe,tandem Fischli and Weiss, Sophie Calle, Pipilotti Rist, Bruce Nauman, Phil Collins, Louise Bourgeois, Francis Alys... makar se njihov rad jako razlikuje od onoga što sama radim.

**13. Kako biste opisali svoja djela nekome tko nikada nije čuo za vas?**

Ukratko bih rekla da uglavnom radim multimedijalne instalacije i site-specific intervencije, a često započinjem i gradim radove od snimljenih audio narativa. Bavim se temama raznih društvenih odnosno osobnih situacija u kojima se publika može prepoznati.

**14. Možete li našem razredu pobliže pojasniti vaš projekt Grad na drugi pogled?**

Grad na drugi pogled je putujući edukacijsko-izložbeni projekt koji povezuje promišljanje grada, umjetničku produkciju, edukaciju mladih i razvoj publike. Svake godine održava se u drugim gradovima, a od 2013. do sada realiziran je u Velikoj Gorici, Rijeci, Koprivnici, Sisku, Splitu i Karlovcu. Konkretno, u svakom gradu angažiramo umjetnike koji realiziraju radove na temu grada u kojem se projekt odvija i paralelno vode video radionice s učenicima i studentima lokalnih škola i fakulteta koji također rade radove na temu svog grada.

Paralelno organiziramo i urbane šetnje, popratna predavanja i dodatne radionice stručnjaka iz različitih društveno-umjetničkih područja vezanih uz urbani kontekst (arhitektura, urbani aktivizam i dr.), koja pridonose sagledavanju i propitivanju urbanih identiteta grada. Završni je rezultat višemjesečnog procesa izložba u lokalnom izložbenom prostoru na kojoj su ravnopravno predstavljeni radovi umjetnika i učenički radovi.

**15. Gdje obično radite? Opišite nam svoj prosječan radni dan.**

Predajem kiparstvo kao asistent na zagrebačkoj Akademiji likovnih umjetnosti, tako da jutra najčešće provodim na Akademiji u radu sa studentima. Nakon toga se bavim organizacijom projekta Grad na drugi pogled što uključuje osmišljavanje projekta, organizaciju radionica, izložbi, predavanja i onaj dosadniji dio, a to je administracija, pisanje natječaja i izvještaja. Trenutno s animatoricom Martinom Meštrović radim i na animirano-dokumentarnom filmu o kiparici i našoj bivšoj profesorici Mariji Ujević. Nemam atelje, tako da radim doma. Kad mi je potreban prostor za izradu nekog većeg rada, „posudim“ atelje od kolega.

**16. Prodajete li svoja djela?**

Ne radim radove s namjerom da se prodaju, jer u Hrvatskoj nije razvijeno tržište za suvremenu umjetnost, a pogotovo je teško prodati instalaciju ili skulpturu, no neka su mi djela otkupljena u nekoliko muzeja i privatnih zbirki.

Češća je situacija da radim rad za određene projekte na kojima umjetnici dobiju honorar.

**17. Za koje djelo vam je trebalo najviše vremena?**

Za diplomski rad Sučeljavanje koji sam prvi puta izložila u Galeriji SC 2001. godine. Radi se o instalaciji za koju je bilo potrebno izmodelirati sumo borca u prirodnoj veličini, odliti ga u poliesteru, obući u olovni lim, izraditi u tvornici vlakova 4,5 metara veliku polukružnu konstrukciju s ogledalom od nehrđajućeg čelika i osigurati i organizirati brojne sponzore za poliester, čelik, sol, piće za otvorenje i brojne druge stvari, jer nisam imala novaca za tako zahtjevni i skupi projekt. Međutim, imala sam entuzijazma i vremena. Od skice do izložbe prošlo je 21 mjesec!

**18. Kojim svojim djelom se najviše ponosite?**

Pa možda upravo Sučeljavanjem, iz jednostavnog razloga što nisam odustala na pola puta u tako dugotrajnom procesu.

**19. Postoje li neke zapreke koje su vam otežavale rad? Kako ste se nosili s njima?**

Zapreke su najčešće financijske prirode. Pomalo je besmisleno uložiti novac u rad koji nije za prodaju. U tom slučaju pokušavam pronaći sponzore koje zauzvrat spomenem u katalogu izložbe ili dogovorim s njima da im ustupim neki svoj rad.

**20. Imate li neku poruku za buduće umjetnike?**

Da budu uporni i iskreni u svom radu.

**21. Za kraj, postoji li nešto što biste htjeli poručiti našem razredu i našem profesoru likovne umjetnosti?**

Pozdravljam ideju vašeg profesora za ovaj zadatak, jer mi se čini odličan način da se upoznate sa suvremenom umjetnošću. Također vam preporučujem da što više posjećujete izložbe suvremene umjetnosti, jer ako pristupite otvoreno i bez prethodnih predrasuda da nećete razumjeti, shvatit ćete brzo da je suvremena umjetnost u prvom redu zabavna.

Anja Knežević i Silvia Vrban, 4.OG